สมาคมบริษัทจัดการลงทุนยก4บุคคลแห่งปี
สมาคมบริษัทจัดการลงทุนเชิดชูเกียรติ 4 บุคคลแห่งปี "สมพล-ประสาร-นวพร-วิวรรณ"  สร้างคุณูปการทั้งทางตรงและอ้อมต่ออุตสาหกรรมจัดการลงทุน
18 ม.ค. 2556

สมาคมบริษัทจัดการลงทุนเชิดชูเกียรติ 4 บุคคลแห่งปี "สมพล-ประสาร-นวพร-วิวรรณ"  สร้างคุณูปการทั้งทางตรงและอ้อมต่ออุตสาหกรรมจัดการลงทุน 
รายงานข่าวจากสมาคมบริษัทจัดการลงทุน เปิดเผยว่า เมื่อวันที่ 17 ม.ค.2556 สมาคมบริษัทจัดการลงทุน (สมาคม) ได้จัดพิธีมอบรางวัลเชิดชูเกียรติของสมาคมบริษัทจัดการลงทุน ซึ่งจัดขึ้นต่อเนื่องเป็นครั้งที่ 3 ซึ่งในปีนี้มีบุคคลสำคัญที่สร้างคุณูปการทั้งทางตรงและทางอ้อมต่ออุตสาหกรรมธุรกิจจัดการลงทุน สังคม และประเทศชาติเข้ารับรางวัล รวมทั้งสิ้น 4 ท่าน ได้แก่ นายสมพล เกียรติไพบูลย์ ประธานกรรมการตลาดหลักทรัพย์แห่งประเทศไทย 
ทั้งนี้ นายสมพลมีบทบาทสำคัญในการวางรากฐานและกำหนดทิศทางการบริหารงานในองค์กรภาครัฐ รัฐวิสาหกิจ และเอกชนหลายแห่ง เป็นผู้ผลักดันให้เกิดการจัดตั้ง “กองทุนตลาดหุ้นร่วมใจช่วยภัยน้ำท่วม” ทำให้ชื่อเสียงและบทบาทของตลาดหลักทรัพย์แห่งประเทศไทยเป็นที่รู้จักอย่างแพร่หลาย     
นายประสาร ไตรรัตน์วรกุล  ผู้ว่าการธนาคารแห่งประเทศไทย เป็นผู้ผลักดันและสนับสนุนให้เกิดกองทุน (Foreign Investment Fund: FIF) และเป็นผู้สนับสนุนให้มีการจัดตั้งกองทุนรวมเพื่อการเลี้ยงชีพ  (Retirement Mutual Fund: RMF) เพื่อเป็นการส่งเสริมการออมแบบผูกพันระยะยาว 
น.ส.นวพร เรืองสกุล  มีบทบาทสำคัญในการผลักดันและกระตุ้นให้ประชาชนได้ตระหนักถึงคุณค่าและความสำคัญของการออมและการลงทุนเพื่อวัยเกษียณ และท่านได้รับหน้าที่สำคัญในการบุกเบิกและวางแผนระบบการบริหารงานด้วยการดำรงตำแหน่งเลขาธิการคนแรกของ กบข. อีกด้วย
นางวิวรรณ ธาราหิรัญโชติ  ที่ปรึกษาสมาคมนักวางแผนการเงินไทย และที่ปรึกษาตลาดหลักทรัพย์ เอ็ม เอ ไอ มีบทบาทหน้าที่สำคัญในการวางรากฐาน และกำหนดทิศทางการวางแผนการบริหารงานของสมาคมนักวางแผนการเงินไทย การส่งเสริม และสนับสนุนให้ผู้ลงทุนและประชาชนทั่วไปมีความรู้และความเข้าใจในการออม และการลงทุน โดยถ่ายทอดความรู้และประสบการณ์ด้วยการเขียนหนังสือที่เกี่ยวข้องเผยแพร่สู่สาธารณชน